  Майя Бывальцева Удмуртиын дышетон удысын азинсконъёс понна коньдон кузьым басьтӥсьёс пӧлы удмурт кылъя но литературая куинь дышетӥсьёс шедизы. Лыдмет элькунысь Дышетонъя но тодосъя министерстволэн сайтаз шараямын. Федерал ёзын преми басьтӥсьёслэн лыдметазы 12 адями, соос пӧлын Сьӧлта ёросысь Гобгурт школаысь удмурт но ӟуч кылъёсъя но литературая дышетӥсь Людмила Решетникова. Улосвыл ёзын вормисьёс 50 кузя. Соос пӧлын Ижкарысь Кузебай Герд нимо йӧскалык гимназиысь но Алнаш ёросысь Вуж Шудья гуртысь школаысь удмурт кылъя но литературая дышетӥсьёс Надежда Демакова но Ирина Евдокимова. Премия басьтон понна вожвылъяськонэ пӧртэм тодметъёсъя дышетӥсьёслэсь оглом 115 ужъёс вуизы Конкурс ӧрие дышетон юртъёслэн кивалтӥсьёссы, дышетонъя огазеяськонъёслэн ыстэм муртъёссы, дышетскисьёслэн анай-атайёссы. Ужъёсты кӧня ке ӧръёсъя дунъязы, со пӧлын: тодметъя ас ужан амалъёс кылдытон но но соя умой ужъемышъёс возьматон, пиналъёслэн вылӥ азинсконъёссы, пӧртэм пиналъёсын нимаз ужаны луонлыкъёс кылдытон, ас быгатонлыкъёсты ялан будэтон но мукет. Тодэ вайытом, 2018-тӥ арын вожвылъяськонын вормисьёс пӧлын вал Можга ёросысь Мельниково гуртысь школаысь анай кылъя дышетӥсь Тамара Петухова.  Тегъёс: Дышетон Ижкар Удмуртия вожвылъяськон премия дышетӥсьёс Дышетонъянотодосъяминистерство КузебайГерднимогимназия  